Llíria reconeix els recents èxits del jove ciclista local Eric Igual
13 de setembre de 2021

Una representació de la corporació municipal de Llíria ha rebut esta vesprada, a Ca la Vila, al jove ciclista de la localitat, Eric Igual, per a felicitar-lo pels èxits aconseguits en categoria infantil en els Campionats d'Espanya Escolars celebrats el mes de juliol passat a diversos municipis de la Comunitat de Madrid.

A nivell individual, Eric Igual es va proclamar campió d'Espanya en la modalitat de gimcana i va obtindre la medalla de bronze en la carrera en línia. Per equips, representant a la Comunitat Valenciana, va obtindre també la medalla d'or en les dues disciplines.

Estos èxits en competicions nacionals se sumen, a més, a altres assoliments ja collits per l'esportista edetà, com les victòries en els campionats autonòmics de pista, ciclocròs i carretera.

L'alcalde Joanma Miguel ha declarat que “per a Llíria, una ciutat tan involucrada en el món de l'esport i amb gran tradició ciclista, és un orgull comptar amb esportistes de grandíssim nivell, amb present i futur, com Eric Igual”.

“A més, competir des de tan jove implica moltes hores de preparació, esforç i passió per l'esport. Per això, considerem a Eric un exemple esportiu i humà, i li desitgem els majors èxits per al futur en la seua trajectòria”, ha afegit l'edil d'Esports, Paco Gorrea.